CELEX: 32017D0089
Language: hr
Date: 2017-01-17 00:00:00
Title: Provedbena odluka Komisije (EU) 2017/89 оd 17. siječnja 2017. o uspostavi godišnjih popisa prioriteta za razvoj mrežnih kodeksa i smjernica za 2017. (Tekst značajan za EGP. )

18.1.2017   
            
            
               HR
            
            
               Službeni list Europske unije
            
            
               L 14/14
            
         PROVEDBENA ODLUKA KOMISIJE (EU) 2017/89
   оd 17. siječnja 2017.
   o uspostavi godišnjih popisa prioriteta za razvoj mrežnih kodeksa i smjernica za 2017.
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003 (1), a posebno njezin članak 6. stavak 1.,
   uzimajući u obzir Uredbu (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina i stavljanju izvan snage Uredbe (EZ) br. 1775/2005 (2), a posebno njezin članak 6. stavak 1.,
   budući da:
   
               (1)
            
            
               Razvoj i provedba mrežnih kodeksa i smjernica ključni su za potpunu integraciju unutarnjeg energetskog tržišta. Trećim energetskim paketom (3) uspostavljen je institucijski okvir za razvoj mrežnih kodeksa s ciljem usklađivanja, prema potrebi, tehničkih, operativnih i tržišnih pravila za električne i plinske mreže. U tu svrhu Agencija za suradnju energetskih regulatora (ACER), Europska mreža operatera prijenosnih sustava (ENTSO) i Komisija blisko surađuju sa svim relevantnim dionicima.
            
         
               (2)
            
            
               Područja za koja se mogu razviti mrežni kodeksi utvrđena su člankom 8. stavkom 6. Uredbe (EZ) br. 714/2009 i Uredbe (EZ) br. 715/2009. Premda postoji mogućnost razvoja mrežnih kodeksa, Komisija može također odlučiti razvijati smjernice u područjima utvrđenima člankom 18. stavcima 1., 2. i 3. Uredbe (EZ) br. 714/2009 i člankom 23. stavkom 1. Uredbe (EZ) br. 715/2009. U skladu s člankom 6. stavkom 1. Uredbe (EZ) br. 714/2009 i Uredbe (EZ) br. 715/2009 Komisija bi najprije trebala utvrditi godišnji popis prioriteta s područjima koje treba uključiti u razvoj mrežnih kodeksa.
            
         
               (3)
            
            
               Usklađena pravila za plin o postupcima upravljanja zagušenjem, dodjeli kapaciteta, uravnoteženju i interoperabilnosti te razmjeni podataka već su donesena i objavljena tijekom protekle tri godine.
            
         
               (4)
            
            
               Usklađena pravila za električnu energiju o dodjeli kapaciteta, upravljanju zagušenjem, priključivanju proizvođača, priključcima kupaca, visokonaponskoj istosmjernoj struji i dugoročnoj dodjeli kapaciteta već su donesena i objavljena.
            
         
               (5)
            
            
               Tijekom javne rasprave (4) većina dionika podržala je određivanje prioriteta u već započetom radu te naglasila važnost pravilne i dobro koordinirane provedbe donesenih mrežnih kodeksa i smjernica, čime se osigurava strukturirano sudjelovanje dionika. Kad je riječ o električnoj energiji, niz dionika podržao je razvoj pravila o usklađenim tarifnim strukturama za prijenos, pravila o distribuiranoj fleksibilnosti i pravila o operativnoj izobrazbi.
            
         
               (6)
            
            
               Uvažavajući odgovore dionika i uzimajući u obzir buduće zakonodavne inicijative u kontekstu inicijative za modeliranje tržišta, različite mjere potrebne kako bi se osigurala potpuna integracija unutarnjeg energetskog tržišta te činjenicu da će za provedbu mrežnih kodeksa i smjernica biti potrebni znatni resursi svih relevantnih strana, uključujući Europsku komisiju, ACER, ENTSO-e i dionike, godišnjem popisu prioriteta nisu dodana nova područja.
            
         
               (7)
            
            
               S obzirom na zaključke Regulatornog foruma o plinu iz 2016., izmjena mrežnog kodeksa za plin o pravilima interoperabilnosti i razmjene podataka koja uključuje prihvaćenu normu CEN-a o kvaliteti H-plina (EN 16726:2015) neće se razmatrati tijekom 2017.,
            
         DONIJELA JE OVU ODLUKU:
   Članak 1.
   Ovom Odlukom uspostavlja se godišnji popis prioriteta za 2017. za razvoj mrežnih kodeksa i smjernica za električnu energiju i plin.
   Članak 2.
   Godišnjim popisom prioriteta za 2017. za razvoj usklađenih pravila za električnu energiju obuhvaćeno je sljedeće:
   
               —
            
            
               pravila o radu sustava (završetak postupka donošenja u Komisiji nakon glasovanja Odbora u 2016.),
            
         
               —
            
            
               pravila o zahtjevima i postupcima za izvanredno stanje i ponovnu uspostavu (završetak postupka donošenja u Komisiji nakon glasovanja u Odboru u 2016.),
            
         
               —
            
            
               pravila o uravnoteženju (završetak postupka donošenja u Komisiji nakon glasovanja Odbora u 2017.).
            
         Članak 3.
   Godišnjim popisom prioriteta za 2017. za razvoj usklađenih pravila za plin obuhvaćeno je sljedeće:
   
               —
            
            
               pravila o usklađenim strukturama transportnih tarifa za plin (završetak postupka donošenja u Komisiji nakon glasovanja Odbora u 2016.),
            
         
               —
            
            
               pravila o tržišnom pristupu raspodjeli „novoizgrađenih” kapaciteta za transport plina na razini EU-a (završetak postupka donošenja u Komisiji nakon glasovanja Odbora u 2016.).
            
         Članak 4.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 17. siječnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 211, 14.8.2009., str. 15.
   
   
      (2)  SL L 211, 14.8.2009., str. 36.
   
   
      (3)  Treći energetski paket sastoji se od Direktive 2009/72/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište električne energije i stavljanju izvan snage Direktive 2003/54/EZ (SL L 211, 14.8.2009., str. 55.), Direktive 2009/73/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište prirodnog plina i stavljanju izvan snage Direktive 2003/55/EZ (SL L 211, 14.8.2009., str. 94.), Direktive 2003/55/EZ Europskog parlamenta i Vijeća od 26. lipnja 2003. o zajedničkim pravilima za unutarnje tržišta prirodnog plina i stavljanju izvan snage Direktive 98/30/EZ (SL L 176, 15.7.2003., str. 57.), Uredbe (EZ) br. 714/2009, Uredbe (EZ) br. 715/2009 i Uredbe (EZ) br. 713/2009 Europskog parlamenta i Vijeća od 13. srpnja 2009. o osnivanju Agencije za suradnju energetskih regulatora (SL L 211, 14.8.2009., str. 1.).
   
      (4)  Odgovori su objavljeni na: https://ec.europa.eu/energy/en/consultations/consultation-establishment-annual-priority-lists-development-network-codes-and-0